b"\n_START_ARTICLE_\nCochise, okrug (Arizona)\n_START_PARAGRAPH_\nCochise, Jedan od 15 okruga Arizone, 135,150 stanovnika (2006.), 16,107 km\xc2\xb2 (6,219 sq mi), imenovan 1881. po \xc4\x8duvenom apa\xc4\x8dkom poglavici Cochisu. Na sjeveru grani\xc4\x8di sa okruzima Greenlee i Graham, na zapadu sa okruzima Santa Cruz i Pima, na istoku sa okrugom Hidalgo u Novom Meksiku i na jugu sa Meksikom. Okrug se nalazi na jugoistoku dr\xc5\xbeave a prvi poznati stanovnici bili su nosioci kulture Clovis, koji su ovdje \xc5\xbeivjeli izme\xc4\x91u 9000 i 6000 godine pr. Kr. Sjedi\xc5\xa1te okruga je Bisbee.\n_START_SECTION_\nPovijest\n_START_PARAGRAPH_\nNjegovo prvo okru\xc5\xbeno sredi\xc5\xa1te postaje 1881. rudarski grad Tombstone (1,655 st. 2006.) a 1929. njegovo mjesto zauzima Bisbee (6,355), tako\xc4\x91er rudarski grad, a danas poznata turisti\xc4\x8dka destinacija. Tombstone je poznat i po najpoznatijem revolvera\xc5\xa1kom okr\xc5\xa1aju, obra\xc4\x8dunu kod O. K. Corrala, u kojem su bra\xc4\x87a Earp uz pomo\xc4\x87 revolvera\xc5\xa1a Doca Hollidaya pobili neke \xc4\x8dlanove bande Josepha Isaaca (Ikea) Clantona, koji su zatim pokopani na starom gradskom groblju Boot Hill.\n_START_SECTION_\nGradovi i naselja\n_START_PARAGRAPH_\nBenson, Bisbee, Bowie, Cochise (u gradu je 1899. \xc5\xbeivjela Big Nose Kate, prijateljica Doc Hollidaya ), Dos Cabezas, Douglas, Dragoon, Elfrida, Fairbank (grad duhova), Fort Huachuca, Gleeson, Hereford, Huachuca City, McNeal, Naco, Palominas, Paradise, Pearce, Pirtleville, Pomerene, Portal, San Simon, Sierra Vista, St. David, Sunsites, Tombstone, Whetstone, Willcox.\n_START_SECTION_\nPrirodne znamenitosti\n_START_PARAGRAPH_\nU okrugu Cochise nalazi se vi\xc5\xa1e prirodnih povijesnih zanamenitosti me\xc4\x91u kojima se svojom ljepotom isti\xc4\x8du \xc5\xa1pilje Kartchner Caverns koje su tek 1974. ju\xc5\xbeno od Bensona otkrili u planinama Whetstone Mountains dvoje mladih ljudi iz Tuscsona, pokojni geolog Randy Tufts (1948-2002) i Gary Tenen . Godine 1988. su progla\xc5\xa1ene dr\xc5\xbeavnim parkom._NEWLINE_Druga prirodna znamenitost je nacionalni spomenik Chiricahua, \xc5\xa1uma stijena nastala erozijom nakon erupcije vulkana prije 27 milijuna godina ._NEWLINE_Jezero Patagonia Lake u blizini Nogalesa, progla\xc5\xa1eno je dr\xc5\xbeavnim parkom 1975. godine , a nalazi se nedaleko od \xc5\xa1pilja Kartchner Caverns i gradi\xc4\x87a Tombstone._NEWLINE_Na podru\xc4\x8dju okruga nalazi se i cijeli niz napu\xc5\xa1tenih 'gradova duhova' i rudarskih kampova, me\xc4\x91u kojima su: Paradise, rudarski grad iz ranih 1890-tih. Danas je dijelom u privatnom posjedu; Garces, rudarski kamp koji je imao oko 200 ljudi, nestao; Courtland, grad bakra, preostale dvije gra\xc4\x91evine; Gleeson; Johnson, etc."